Familietwis laat pa glo seuntjie uitgooi voor hy self 52 verdiepings ver spring | Maroela Media
Svetlana Bukharina, Dmitriy Kanarikov en hul seuntjie Kirill Foto: Facebook
Dmitriy Kanarikov (35) is dood nadat hy Sondag omstreeks 12:05 uit die gebou gespring het. Kirill Kanarikov (3) is oomblikke later by St Luke's Roosevelt-hospitaal oorlede.
Kanarikov, 'n immigrant van Oekraïene het drie maande gelede op sy Facebook-blad geskryf hy wil net 'n goeie pa en eggenoot wees. "Ek wil die beste pa en man wees – niks anders is op die oomblik vir my belangriker nie," het Kanarikov geskryf.
Svetlana Bukharina, sy vervreemde vrou, het in Maart op haar Facebook-blad gespog sy het die beste man en seuntjie in die wêreld.
Die huwelik het egter verbrokkel en Kanarikov en Bukharina is onlangs geskei. Die egpaar was in 'n hofstryd gewikkel oor toesighouding.
Die egpaar se skeiding was glo só erg dat hulle mekaar telkens by die polisiestasie moes ontmoet om Kirill af te laai of op te tel.
Kanarikov het Kirill Sondagoggend om 10:00 by die polisiestasie opgelaai en hy sou om 13:00 terugkeer.
Die liggame het op die dakke van twee verskillende geboue beland.
Dit is nog nie duidelik waarom Kanarikov dié luukse woonstelblok gekies het nie. Woonstelle word uitverhuur vir tussen $3 300 (R34 000) – $6 350 (R65 000) per maand.